[{"text_idx": "#000001", "text": "Energia berriztagarrien sorkuntza eta kontsumo kooperatiba"}, {"text_idx": "#000002", "text": "2021eko tarifa-aldaketaren inguruan egindako ikerketak, ondorio argigarriak uzten jarraitzen du"}, {"text_idx": "#000003", "text": "Argindarraren fakturak ordainsari elektriko berriak ditu iazko urtetik, Merkatuen eta Lehiaren Batzorde Nazionalak (CNMC) tarifa berriak abian jarri zituenetik. Ordutik, argindarra garraiatzeko eta banatzeko bidesariak kalkulatzeko tarifa berriak indarrean daude."}, {"text_idx": "#000004", "text": "Aldaketa honek bazkideen artean eta kooperatiba mailan nola eragin duen neurtu asmoz, 2022ko urtarrilean eskala handiko ikerketa-ekintza bat jarri genuen abian, WHY proiektu europarreko kideekin batera, ondorengo puntuak ebaluatuz:"}, {"text_idx": "#000005", "text": "\u2022 Tarifa berriei buruzko ezagutza maila eta Goienerreko bazkideengan eragin dituzten aukera berriak. \u2022 Energia-kontsumitzaile mota. \u2022 Profil sozioekonomikoa. \u2022 Emaitzen analisia"}, {"text_idx": "#000006", "text": "Ikerketan, orotara, ia 700 bazkideren erantzunak jaso ditugu. Gehienen iritziz (%62), tarifa-aldaketa ez da neurri egokia izan. Hala ere, %89-ak tarifa aldaketak ekarritako periodo banaketara kontsumoak egokitzeko neurriak hartu ditu. Beraz, esan daiteke bidalitako informazioa eta aholkuak jarraitu dituztela."}, {"text_idx": "#000007", "text": "Galdetegia erantzun duten bazkideen hornidura kontratuen %95-ak lehenengo etxebizitzei ematen dio argindarra."}, {"text_idx": "#000008", "text": "Energia-kontsumoari dagokionez, eta kontsumo gehiena etxea berotzeari dagokiola jakinda, beroketa sistemak aztertu dira. Etxe gehienek banakako gas-galdara erabiltzen dute etxea berotzeko."}, {"text_idx": "#000009", "text": "Sistema elektrikoak aztertuz gero, haien presentzia oso handia ez izan arren, etxe batzuetan termo elektrikoa edo bero ponpa UBS-rako (%16), ibilgailu elektrikoa (%3,2) eta/edo bateriak (%2,6) dituzte. Zifra horiek interesgarriak dira etxeetako elektrizitate-kontsumoa mugitzeko eta/edo malgutasun gaitasuna ebaluatzeko."}, {"text_idx": "#000010", "text": "Aurrera begirako aukerak eta etxeko-lanak"}, {"text_idx": "#000011", "text": "Etorkizunean ahalmen hori handitu egingo dela esan daiteke, %72 eguzki-plaka fotovoltaikoetan inbertitzeko prest egongo bailitzateke, %29 auto elektrikoetan, %23 bero ponpetan eta %20 baterietan. Ehunekorik altuena plaka fotovoltaikoena da; beraz, etorkizun hurbilean jendeak aukera horren alde egingo duela espero daiteke."}, {"text_idx": "#000012", "text": "Etxebizitzen datuak aztertuz gero, deigarria da datuen erdia baino gehiago (%56) 2006. urteaz geroztik eraikitako etxebizitzei buruzkoak izatea; eta hala ere, etxebizitzen %16-ak bakarrik izatea C mailako energia-ziurtagiria edo altuagoa. Zalantzarik gabe, eremu horretan lan asko dago egiteko. Lehendabizikoa, etxebizitzen eraginkortasun onak duen garrantziaz jabetzen da."}, {"text_idx": "#000013", "text": "Nabarmentzekoak dira energia komunitateei buruz lortutako datuak. %36-ak energia komunitate bat zer den argi duela adierazi du. Zer den guztiz argi ez eduki arren (%42) edo zer den jakin ez arren (%18), energia komunitate batean parte hartzeko prest daudela adierazi du hauen %61ak."}, {"text_idx": "#000014", "text": "Azkenik, esan daiteke gehiengoa ingurumenarekin eta klima-aldaketarekin kontzientziatuta dagoela. Honek, aurreko ondorioak ere justifikatzen ditu."}, {"text_idx": "#000015", "text": "Periodo horietan energia-kontsumoaren banaketan aldaketa eman da, puntako orduetan (%3,25) eta ordu lauetan (%0,42) kontsumoa murriztuz eta sakonunetan (%0,8) handituz. Aztertutako talde sozioekonomiko gehienek joera horri jarraitu diote, nahiz eta talde batzuek portaera ez duten aldatu."}]